Document ID: 32004D0571

KOMISJONI OTSUS,
23. juuli 2004,
sigade katku vaktsiinide ostmise kohta ühenduse poolt ja ühenduse varude loomise kohta nende vaktsiinide osas
(teatavaks tehtud numbri K(2004) 2056 all)
(EMPs kohaldatav tekst)
(2004/571/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artiklite 6 lõiget 2 ja artikli 8 lõiget 2,
võttes arvesse nõukogu 23. oktoobri 2001. aasta direktiivi 2001/89/EÜ, ühenduse meetmete kohta sigade katku tõrjeks, (2) eriti selle artikli 18 lõiget 2,
ning arvestades järgmist:
(1)
Sigade katk ohustab ühenduse kodu- ja metssigu.
(2)
Sigade katku puhangud kodusigade majandites võivad viia ühenduses väga tõsiste tagajärgede ja majanduskahjudeni, eriti kui kõnealused puhangud esinevad suure sigade tihedusega aladel.
(3)
Direktiivis 2001/89/EÜ on sätestatud kodu- ja metssigade erakorralise vaktsineerimise eeskirjad ja markervaktsiini määratlus.
(4)
Ühenduse varudes on juba 1 000 000 doosi nõrgestatud elusvaktsiini sigade katku vastu.
(5)
Vastavalt komisjoni 1. veebruari 2002. aasta otsusele 2002/106/EÜ, millega kiidetakse heaks diagnostika käsiraamat, milles kehtestatakse sigade katku kinnitamiseks kasutatavad diagnostika- ja proovivõtumeetodid ning kriteeriumid laborikatsete tulemuste hindamiseks, (3) on hiljuti sisse seatud sobiv eristustest vaktsineeritud sigade eristamiseks sigade katku viirusega looduslikult nakatunud sigadest. Seepärast on kodusigade erakorralise vaktsineerimise puhul võimalik ette näha markervaktsiinide kasutamist, mida juba lubatakse ühenduses turustada.
(6)
Hiljutised kogemused seoses sigade katku tõrjega ühenduse metssigadel näitavad, et selliste sigade vaktsineerimine suu kaudu manustatava vaktsiini abil võib olla tõhus.
(7)
Et tugevdada ühenduse võimet reageerida sigade katkule, on vaja osta piisav arv markervaktsiini ja suu kaudu manustatava vaktsiini doose ning teha korraldused nende varude täiendamiseks, et need oleksid hädaolukorras kiiresti kättesaadavad.
(8)
Käesolevas otsuses ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Ühendus ostab esimesel võimalusel 1 800 000 doosi markervaktsiini sigade katku vastu.
2. Ühendus teeb korraldused lõikes 1 osutatud vaktsiini säilitamiseks ja levitamiseks.
Artikkel 2
Artiklis 1 osutatud meetmete maksimaalne maksumus ei ületa 1 500 000 eurot.
Artikkel 3
1. Ühendus ostab esimesel võimalusel 500 000 doosi metssigadele suu kaudu manustatavat vaktsiini sigade katku vastu.
2. Ühendus teeb korraldused lõikes 1 osutatud vaktsiini säilitamiseks ja levitamiseks.
Artikkel 4
Artiklis 3 osutatud meetmete maksimaalne maksumus ei ületa 500 000 eurot.
Artikkel 5
Komisjon kohaldab artikli 1 lõikega 2 ja artikli 3 lõikega 2 ette nähtud meetmeid koostöös pakkumiskutse abil määratud tarnijatega.
Artikkel 6
Käesolev otsus on adresseeritud liikmesriikidele.
Brüssel, 23. juuli 2004

Labels: 0
4
6